આજે રિલીઝ થઈ રહેલી ફિલ્મ ‘ભાગ મિલ્ખા ભાગ’ જેમના જીવન પરથી બની છે એ ભારતના ઍથ્લીટ મિલ્ખા સિંહનું નામ ફરી એક વાર દેશભરમાં ગુંજતું થયું છે. છેલ્લા એક મહિનાથી ફિલ્મનું પ્રમોશન જોરશોરથી ચાલી રહ્યું હતું અને એ પ્રમોશનમાં ૭૮ વર્ષના મિલ્ખા સિંહ પણ એટલા જ ઉત્સાહથી જોડાયા હતા. મોબાઇલ પર લાંબી વાત કરવી તેમને સહેજેય ગમતી નથી, પણ લંડનના પ્રીવ્યુ-શો પહેલાં તેમણે ‘મિડ-ડે’ને ઇન્ટરવ્યુનું પ્રૉમિસ કર્યું હતું એટલે સોમવારે વહેલી સવારે લંડનથી આવ્યા પછી તેમણે ‘મિડ-ડે’ સાથે મૅરથૉન ટેલિફોનિક ટૉક કરી અને ફોન પૂરો કરતી વખતે કહ્યું પણ ખરું કે ઇતની લંબી બાત ઝિંદગી મેં પહલી બાર મોબાઇલ પે કિસીકે સાથ કી હૈ.